Ronaldo

 
Ronaldo Luis Nazário de Lima (; s. 22. syyskuuta 1976 Rio de Janeiro) on brasilialainen ammattilaisuransa päättänyt jalkapalloilija, joka pelasi hyökkääjän pelipaikalla. Monet pitävät häntä yhtenä kaikkien aikojen parhaista pelaajista. Ronaldo oli pelivuosinaan lahjakas pallonkuljettaja, erinomainen viimeistelijä ja nopea juoksija.
Hänellä on myös Espanjan kansalaisuus. Ronaldo edusti seurajoukkueurallaan muun muassa Barcelonan, Real Madridin, Internazionalen ja Milanin joukkueita.
Ronaldoa pidetään yhtenä kaikkien aikojen parhaista jalkapalloilijoista. Hänet valittiin kolmesti Fifan vuoden pelaajaksi ja kahdesti Kultaisen pallon voittajaksi. Ronaldo pelasi hyökkääjänä ja tuli tunnetuksi maalintekotaidoistaan, harhautuksistaan ja nopeudestaan. Brasilian jalkapallomaajoukkueessa Ronaldo voitti kaksi maailmanmestaruutta. Hän on MM-historian toiseksi paras maalintekijä 15 maalillaan. Syyskuussa 2011 Ronaldo ilmoitti lopettavansa uransa sairauden ja jatkuvien kiputilojen vuoksi.
Tausta.
Ronaldo Luis Nazário de Lima syntyi 18. syyskuuta 1976 Itaguaíssa, joka sijaitsee Rio de Janeiron osavaltiossa Brasiliassa. Hänen vanhempansa ovat Nélio Nazário de Lima ja Sônia dos Santos Barata, jotka erosivat Ronaldon ollessa 11-vuotias. Pian tämän jälkeen hän lopetti koulun keskittyäkseen jalkapalloon.
Ronaldo varttui Rio de Janeiron kaupungin köyhässä Bento Ribeiron kaupunginosassa.
Seurajoukkueura.
Ronaldon viimeinen junioriseura oli São Cristóvão. Ammattilaisuransa hän aloitti edustamalla kotimaassaan Cruzeiroa vuosina 1993–1994. Vuosina 1994–1996 Ronaldo edusti Alankomaiden Eredivisien PSV:tä. Hän voitti Eredivisien maalikuninkuuden vuonna 1995 tehtyään 30 maalia.
Ronaldo liittyi heinäkuussa 1996 espanjalaisseura FC Barcelonaan 15 miljoonan euron siirtosummalla, mikä oli silloinen maailmanennätys. Sopimus kirjattiin kahdeksan vuoden pituiseksi. Ronaldo pelasi ensimmäisen ottelunsa joukkueessa elokuun loppupuolella pelatussa Espanjan supercupin ottelussa Atlético Madridia vastaan. Hän onnistui ottelussa kahdesti maalinteossa. Ensimmäiset minuuttinsa Espanjan liigassa Ronaldo sai nimiinsä syyskuun alussa Real Oviedoa vastaan. Hän teki ensimmäisen liigamaalinsa kahden viikon kuluttua Racingin verkkoon. Hän pelasi samoihin aikoihin ensimmäistä kertaa Cup-voittajien cupissa, kun Barcelona kohtasi AEK Larnakan. Hän viimeisteli ottelussa kaksi maalia. Loppuvuoden aikana Ronaldo teki neljässä liigaottelussa kaksi maalia ja viimeisteli lokakuussa hattutempun Valencian verkkoon.
Vuoden 1997 Ronaldo aloitti onnistuen maalinteossa Copa del Reyn ottelussa Real Madridin verkkoon. Hän teki turnauksessa vielä neljä maalia, joista kolme maaliskuun puolessa välissä Atlético Madridia vastaan. Hän ei kuitenkaan pelannut voitokkaassa loppuottelussa Real Betisiä vastaan. Loppukauden aikana Ronaldo sai liigassa nimiinsä vielä kaksi hattutemppua. Hänen lopullinen liigan maalimääränsä nousi 34:een, jolla hän voitti ylivoimaisen maalipörssin. Barcelona sijoittui kaudella toiseksi kahden pisteen erolla Real Madridiin. Ronaldo teki maalin toukokuussa pelatussa voitokkaassa Cup-voittajien cupin finaalissa Paris Saint-Germainin verkkoon. Hän pelasi Barcelonassa yhteensä 51 kilpailullista ottelua, joissa hän onnistui 47 kertaa maalinteossa.
Ronaldo liittyi heinäkuussa 2002 italialaiseen Inter Milanoon. Sopimuksen arvo oli jälleen maailmanennätys, ja sen hinta olikin noin 28 miljoonaa euroa. Ronaldon ensiesiintyminen Italian liigassa tapahtui elokuun viimeisenä päivänä, kun Inter kohtasi Brescia Calcion. Hän teki viisi maalia seuraavassa neljässä liigaottelussaan. Hän pelasi syyskuussa ensimmäistä kertaa UEFA-cupissa Neuchâtel Xamax’ta vastaan ja onnistui maalinteossa. Hän teki hattutempun marraskuussa Italian cupin neljännesvälierien ensimmäisessä osaottelussa Piacenzan verkkoon. Hän voitti Interin riveissä UEFA Cupin vuonna 1998.
Vuosina 2002–2007 Ronaldo edusti Espanjan Primera Divisiónin Real Madridia. Hän voitti Real Madridin riveissä Intercontinental Cupin vuonna 2002 ja Espanjan-mestaruuden vuonna 2003. Ronaldo voitti Primera Divisiónin maalikuninkuuden vuonna 2004 tehtyään 24 maalia. Vuosina 2007–2008 hän edusti Italian Serie A:n Milania.
Ronaldon siirto Barcelonasta Interiin noin 24 miljoonaa nykyistä euroa vastaavalla summalla oli aikanaan siirtosummien maailmanennätys. Real Madridissa hän oli yksi seuran Galáctico-hankinnoista yhdessä muun muassa Luís Figon, Zinédine Zidanen ja David Beckhamin kanssa.
Vuonna 2007 toukokuun 31. päivä Ronaldosta tuli ostotarjous Italian Serie A:ssa pelaavalta AC Milanilta.Sopimus kattoi 2 kautta Serie A:ssa.
Kaudella 2006–2007 Ronaldosta tuli yksi AC Milanin avainpelaajista. Hän pelasi yhteensä 14 liigaottelua ja teki niissä 7 maalia.
Seuraavalla kaudella Ronaldo kärsi loukkaantumisista ja paino-ongelmista. Hän pelasi vain kuudessa ottelussa ja teki niissä 2 maalia.
Ronaldon sopimus loppui vuoteen 2008 eikä sitä uusittu.
Ronaldo teki 2. maaliskuuta 2009 sopimuksen Brasilian pääsarjassa pelaavan Corinthiansin kanssa. Sopimus ulottui syyskuuhun saakka.
Ronaldo pelasi Corinthiansin riveissä 40 ottelua ja teki niissä 15 maalia.
Sopimus päättyi syyskuun 20. päivä
Ronaldo ilmoitti syyskuun 29. päivänä lopettavansa sekä seura- että maajoukkuepeliuransa.
Maajoukkueura.
Ensimmäinen MM-kulta, loukkaantumisia ja olympiaturnaus (1994–1996).
Ronaldo liittyi maaliskuussa 1994 Brasilian A-maajoukkueeseen ja pelasi ensimmäistä kertaa ystävyysottelussa Argentiinaa vastaan. Ensimmäisen maalinsa joukkueessa hän viimeisteli seuraavassa ottelussaan Islannin verkkoon. Ronaldo valittiin Brasilian kokoonpanoon vuoden 1994 MM-kilpailuihin. Joukkue vei nimiinsä mestaruuden Italiaa vastaan pelatun voitokkaan loppuottelun jälkeen. Ronaldo oli koko turnauksen kuitenkin vaihtopelaaja, eikä kerännyt tilillensä peliminuuttiakaan.
Seuraavassa maajoukkuemaalissaan Ronaldo onnistui kesäkuussa 1995 Englannin verkkoon. Hän pelasi saman vuoden Copa Américan ensimmäisessä ottelussa viisi minuuttia Ecuadoria vastaan. Brasilia selvitti tiensä aina finaaliin asti, jossa se koki tappion Uruguaylle rangaistuspotkukilpailusa. Seuranneissa Brasilian ystävyysotteluissa Ronaldoa peluutettiin vaihtelevasti, kunnes hän oli useita otteluita pois loukkaantumisten vuoksi. Hän viimeisteli lokakuussa 1996 maajoukkueuransa ensimmäisen hattutempun Liettuan verkkoon. Ronaldo pelasi kuusi ottelua ja teki viisi maalia Brasilian olympiamaajoukkueessa. Hän kuului joukkueen kokoonpanoon vuoden 1996 kesäolympialaisissa, ja Brasilia vei nimiinsä pronssia.
MM-hopeaa ja maalihanojen avaamista (1996–1998).
Ronaldo pelasi joukkueensa kaikki kuusi ottelua Copa Américassa 1997. Hän teki turnauksessa viisi maalia: kaksi Costa Ricaa, kaksi Paraguayta ja yhden voitokkaassa loppuottelussa Boliviaa vastaan. Brasilia vei nimiinsä myös loppuvuodesta pelatun Maanosaliittojen cupin. Ronaldo teki kolme ja syötti kaksi maalia finaalissa Australian verkkoon. Häntä ei valittu kokoonpanoon seuraavana vuonna pidettyyn Gold Cupiin.
Ronaldo valittiin Brasilian kokoonpanoon vuoden 1998 MM-kilpailuissa. Hän teki matkalla finaaliin neljä ja syötti kolme maalia. Lohko-ottelussa Marokkoa vastaan hän onnistui kerran molemmissa. Hän onnistui kahdesti verkonheilutuksessa neljännesvälierissä Chilen maaliin. Puolivälierissä Tanskaa vastaan hän syötti kahdesti. Viimeisen maalinsa turnauksessa hän teki välierissä Alankomaiden verkkoon. Ronaldo jätettiin pois kokoonpanosta ennen Ranskaa vastaan pelattua loppuottelua. Uutisoitiin, että hän olisi kärsinyt nilkkavammoista ja myöhemmin vatsakivuista. Terveystarkastusten jälkeen hänet kuitenkin hyväksyttiin joukkueeseen. Isäntämaa Ranska voitti turnauksen lukemin 3–0.
Pitkiä loukkaantumisjaksoja ja toinen MM-kulta (1998–2002).
Ronaldo toimi ensi kertaa maajoukkueensa kapteenina vuoden 1999 Copa Américassa, kun Brasilia kohtasi Chilen. Ronaldo viimeisteli turnauksessa viisi ja syötti kaksi maalia. Hän onnistui maalinteossa loppuottelussa Uruguayta vastaan. Maanosaliittojen cupissa 1999 Ronaldo jätettiin kokoonpanon ulkopuolelle. Hän pelasi kolme ystävyysottelua syys-lokakuussa, kunnes jäi loukkaantumisten varjomana kahden ja puolen vuoden pelitauolle ja ei päässyt siksi pelaamaan muun muassa vuoden 2002 MM-karsintoja. Hän onnistui maalinteossa seuraavan kerran toukokuussa 2002 pelatussa ystävyysottelussa Malesian verkkoon.
Ronaldo aloitti MM-kilpailut 2002 tehden neljä lohkomaalia. Niistä kaksi tuli Costa Rican verkkoon sekä yhdet niin Turkkia kuin Kiinaa vastaan. Neljännesvälierissä Ronaldo heilutti Belgian verkkoa. Välieräottelussa Turkkia vastaan Ronaldo viimeisteli ottelun ainoan maalin. Hän teki 30. kesäkuuta pelatussa loppuottelussa kaksi maalia Saksaa vastaan ja Brasilia vei nimiinsä mestaruuden. Ronaldo voitti turnauksen maalipörssin kahdeksalla osumallaan. Ottelun jälkeen hän oli tehnyt MM-kilpailuissa yhteensä 12 maalia ja näin jakoi Pelén Brasilian ennätyksen.
Pelaajaprofiili.
Monet jalkapalloon perehtyneet sivustot, mukaan luettuna urheilulehdet "FourFourTwo" ja "Sports Illustrated" sekä urheilusivusto GiveMeSport, lukevat Ronaldon historian kymmenen parhaan pelaajan joukkoon. "Sports Illustrated" pitää häntä Brasilian kaikkien aikojen parhaana pelaajana. Ronaldosta on käytetty lempinimeä ”Il Fenomeno” tai ”O Fenomeno” ().
Urheilusivusto GiveMeSport sijoittaa Ronaldon historian 20 parhaan pallonkuljettajan luetteloonsa. Hänen jalkansa olivat nopeat ja liikkeet terävät. Sivuston mukaan Ronaldon huippuvuosien viimeistelykyky oli erinomaista. Ronaldo on yksi jalkapallohistorian nopeimmista juoksijoista.
Ronaldon Real Madrid -aikaisen joukkuepelaajan Zinédine Zidanen mukaan Ronaldo on paras pelaaja, jonka kanssa hän on pelannut: ”Hänellä (Ronaldo) oli niin luonnollinen ote pallon kanssa. Hän on ykkönen. Joka päivä, kun harjoittelin hänen kanssaan, näin jotain erilaista, jotain uutta, jotain kaunista”. Brasilialaispelaaja Ronaldinho ja ruotsalainen Zlatan Ibrahimović ovat kertoneet ihannoinneensa Ronaldoa. Myös Kakán mukaan Ronaldo on hänen uransa paras joukkuepelaaja.
Ronaldoa on syytetty ylipainosta. Tästä hän sai kritiikkiä erityisesti Real Madridissa pelatessaan. Ronaldo kärsi varsinkin uransa loppupuolella hypotyreoosista.
Uran jälkeen.
Ronaldo osti syyskuussa 2018 espanjalaisesta Real Valladolidin osakkeista 51 prosenttia.
Tilastot.
1 Kansainväliset seurajoukkuecupit Euroopassa ja Etelä-Amerikassa